
 31.1.2019
 BG
 Официален вестник на Европейския съюз
 L 27/23
 РЕГЛАМЕНТ ЗА ИЗПЪЛНЕНИЕ (ЕС) 2019/150 НА КОМИСИЯТА
 от 30 януари 2019 година
 за изменение на Регламент (ЕС) No 686/2012 по отношение на държавата членка докладчик за оценката на следните активни вещества, съдържащи се в продукти за растителна защита: делтаметрин, дифлуфеникан, епоксиконазол, флуоксастробин, пропиоконазол и тебуконазол
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 19 от него,
 като има предвид, че:
 (1)
 С Регламент за изпълнение (ЕС) No 686/2012 на Комисията (2) извършването на оценка на някои активни вещества, съдържащи се в продукти за растителна защита, бе възложено на Обединеното кралство в качеството му на държава членка докладчик.
 (2)
 На 29 март 2017 г. Обединеното кралство представи нотификацията за намерението си да се оттегли от Съюза в съответствие с член 50 от Договора за Европейския съюз. Учредителните договори на Европейския съюз ще престанат да се прилагат по отношение на Обединеното кралство от датата на влизане в сила на споразумение за оттегляне или, при липсата на такова споразумение — две години след посочената нотификация, т.е. от 30 март 2019 г., освен ако Европейският съвет в съгласие с Обединеното кралство не реши с единодушие да продължи този срок.
 (3)
 Договореното между преговарящите страни споразумение за оттегляне съдържа разпоредби за прилагането на разпоредбите на правото на Съюза във и по отношение на Обединеното кралство след датата, на която Договорите престават да се прилагат във и по отношение на Обединеното кралство. Ако споразумението влезе в сила, в съответствие с него законодателството на Съюза в областта на продуктите за растителна защита ще се прилага във и по отношение на Обединеното кралство през преходния период и ще престане да се прилага в края на периода. В съответствие с това споразумение през преходния период Обединеното кралство не следва да действа като водещ орган за оценки на риска, изследвания, одобрения или разрешения на равнището на Съюза или на равнището на държавите членки, които действат съвместно, както е посочено, наред с друго, в Регламент (ЕО) No 1107/2009.
 (4)
 Поради това е необходимо извършването на оценка на активните вещества, за които Обединеното кралство е държава членка докладчик, и в случаите, в които се очаква Европейският орган за безопасност на храните да не изготви заключение преди 29 март 2019 г., да бъде възложено на други държави членки. Засегнатите активни вещества са делтаметрин, дифлуфеникан, епоксиконазол, флуоксастробин, пропиоконазол и тебуконазол.
 (5)
 С това възлагане следва да се осигури справедливо разпределение на отговорностите и работата между държавите членки.
 (6)
 Тъй като оценката на засегнатите активни вещества е в напреднал етап и работата, която остава да се извърши, е незначителна по обем, за тази оценка не следва да се посочва държава членка съдокладчик.
 (7)
 Поради това Регламент за изпълнение (ЕС) No 686/2012 следва да бъде съответно изменен.
